钦定古今图书集成/明伦汇编/皇极典/第274卷 > 性理会通 > 《人文化天下赋》〈以观彼人文以化天下为韵〉黄滔
## 钦定古今图书集成/明伦汇编/皇极典/第274卷 > 性理会通 > 《人文化天下赋》〈以观彼人文以化天下为韵〉黄滔

明彼今古，闻诸圣贤。《易》垂言而著在八卦，人有文而
形于普天。用以成章，既验斯风之肃穆；瞩之于物，乃
知厥德之昭宣。吾君秉此格言，恢乎至理，以为文在
天而苟可鉴，文在人而诚足视，在天则时变从之，在
人则化成有以，故体此以御宇，取兹而教人且文也。
肇自河龟，见《洛书》，陈道德故仁义新，出无为而入有
象，齐父子而一君臣。既而上古遐，中古迩，苟流播之
如此，乃弛张而若彼。始则六十四位，演自周王；旋则
三百五篇，删于孔氏。故得有国之君，准绳斯文，《诗》《书》
《礼》《乐》以表里，干戚俎豆以区分。莫不经天纬地，髣髴
氤氲，布彼寰瀛，风行而草偃；被于亿兆，玉洁而兰薰。
然后铿作《咸》《韶》，散为《风》《雅》，调畅动植，周通夷夏，车书
得以合矣，贵贱与而同也。遂使九州四海，皆瞻黼黻
于朝端；墨客词人，交露锋铓于笔下。大哉人文之义
也。焕矣赫矣，可名可观。唯圣朝之所擅，岂悖德之能
干。推其时而时或异，论其道而道斯完。故将垂百王
而作范，岂唯充万国以咸欢者也。夫如是则肩比三
王，威销五霸，弘彰驭马之成政，克俾雕龙之擅价。彬
彬乎哉，郁郁乎哉！有以见我唐之至化。